寄文叔合肥令
作者：韓淲
朝代：宋

paragraphs: 桓伊三弄笛，猶足戰淝水。
談笑麾秦兵，所向皆披靡。
追擊至青岡，堅亦中流矢。
不經事少年，其壯乃如是。
宜乎謝東山，喜甚折屐齒。
只今所城邑，歷代幾遷徙。
君懷覇王畧，宰邑當念此。
南北雖堅明，風塵未遽起。
士豈無奇氣，叱咤有摩壘。
一從辛巳年，海陵擾北鄙。
因循再結好，寧不有所俟。
又三十八載，恐漸忘昔耻。
吁嗟靖康變，北客思故里。
君今臨淮垣，訪古欲何似。
長嘯朔風寒，晉人亦人耳。